**Организовани скрининг рака дојке у Републици Србији**

Рак дојке представља најчешћи малигни тумор у оболевању и умирању код жена у Републици Србији. Према последњим подацима Регистра за рак, Института за јавно здравље Србије „Др Милан Јовановић Батут”, у Србији је 2022. године регистрована 4481 новооболела и 1711 умрлих жена од рака дојке. Стандардизована стопа оболевања од рака дојке код жена у Републици Србији износила је 68,1 на 100.000, а стопа умирања 19,7 на 100.000.

Узимајући у обзир епидемиолошке податке везане за рак дојке на глобалном новоу, а поготово у Србији, као и чињеницу да је рак дојке један од најчешћих узрока превремене смрти код жена, у Републици Србији је у складу са препорукама Светске здравствене организације и eвропских водича за рано откривање рака дојке, у децембру 2012. године започет програм организованог скрининга рака дојке, чиjи je циљ „рaнo oткривaњe карцинома дojкe, aдeквaтнa диjaгнoстикa и тeрaпиja, с циљeм смaњeњa мoртaлитeтa и пoбoљшaњa квaлитeтa живoтa жeна”.

Према критеријумима Националног програма за рано откривање карцинома дојке, циљну популацију у организованом скринингу чине жене узраста од 50 до 69 година. Циклус организованог скрининга траје две године, а скрининг тест је мамографија – рендгенски снимак дојки. Један од специфичних циљева Националног програма за рано откривање карцинома дојке је подизање свести жена о значају редовних превентивних прегледа и раног откривања рака дојке, као и информисање о значају скрининга.

Организовани скрининг рака дојке се у Републици Србији до сада спроводио у укупно 40 општина, уз додатно ангажовање мобилних мамографа. Да би се Програм спроводио на територији читаве Републике Србије, континуирано се ради на јачању капацитета здрaвствeних устaнoвa зa спровођење скрининга. До сада је спроведено пет циклуса организованог скрининга рака дојке у Републици Србији и у току је друга година шестог циклуса, који се спроводи током 2023. и 2024. године.

Како би скрининг мамографија у Републици Србији постала доступна што већем броју жена, организован је рад мобилних мамографа на терену.